माह्नू गी पशुएं कोला बी हीन बनाई देने आली, उस बेल्ले दी उस नारकी समाजी व्यवस्था दे खलाफ संघर्श करने दा संकल्प वीर रामचन्द्र ने इयै जनेहियां घटनां दिक्खियै गै लैता हा। अपने इस संकल्प गी अमली रूप देने आस्तै ओ आर्य-समाज दे झंडे हेठ आई गे। आर्य-समाज उस बेल्लै हरिजन-उद्धार दा इक आति गै म्हत्तवपूर्ण अंदोलन दा रूप लेइयै साढ़ी रियास्ती च उब्भरा करदा हा। वैदिक धर्म दे प्रचार दे कन्ने-कन्ने वीर रामचन्द्र होरें हरिजन उद्धार च तन-मन कन्ने योगदान देने दा संकल्प करी लैता।